钦定古今图书集成/理学汇编/文学典/第190卷 > 锺嵘诗品 > 《中品序》
## 钦定古今图书集成/理学汇编/文学典/第190卷 > 锺嵘诗品 > 《中品序》

“一品之中，略以世代为先后，不以优劣为铨次。又其人即往，其文克定，今所寓言，不录存者。” 夫属词比事，乃为通谈，若乃经国文符，应资博古，撰德駮奏，宜穷往烈；至乎吟咏性情，亦何贵于用事。“思君如流水” ，既是即目；“高台多悲风” ，亦唯所见；“清晨登陇首” ，羌无故实；“明月照积雪” ，讵出经史。观古今胜语，多非补假，皆由直寻。颜延、谢庄，尤为繁密，于时化之。故大明、泰始中，文章殆同书抄。近任昉、王元长等，辞不贵奇，竞须新事，尔来作者，寖以成俗，遂乃句无虚语，语无虚字，拘挛补衲，蠹文已甚。但自然英旨，罕值其人。词既失高，则宜加事义，虽谢天才，且表学问，亦一理乎？陆机《文赋》，通而无贬。李充

翰林，疏而不切；王微“《鸿宝》，密而无裁；颜延论文，精而难晓；挚虞《文志》，详而博赡：颇曰知言。” 观斯数家，皆就谈文体，而不显优劣。至于谢客集诗，逢诗辄取；张骘文士，逢文即书。诸英志录，并义在文，曾无品第。嵘今所录，止乎五言。虽然网罗今古，词文殆集，轻欲辨彰清浊，掎摭病利，凡百二十人，预此宗流者，便称才子。至斯三品升降，差非定制，方申变裁，请寄知者尔。